אנסמבל מיתר

אנסמבל מיתר הוא הרכב קאמרי ישראלי, האנסמבל, שהקים הפסנתרן עמית דולברג בשנת 2004, שם לו למטרה לבצע בעיקר מוזיקה ישראלית עכשווית וכן מוזיקה יהודית.

רבות מן היצירות פרי עטם של מלחינים ישראלים שההרכב מבצע חוברו במיוחד בשבילו. האנסמבל מבצע גם יצירות מראשית המאה ה-20, שכתבו חברי האגודה למוזיקה יהודית בסנקט פטרבורג, ביניהם יואל אנגל, יוסף אחרון ועוד.

אנסמבל מיתר מופיע בפסטיבלי מוזיקה בישראל ובאירופה. מאז הקמתו הוזמן לנגן באנגליה, גרמניה, פינלנד, הונגריה, רומניה ובולגריה. כן מקליט האנסמבל בקביעות ל"קול המוסיקה" ולרדיו רומניה.

האנסמבל זכה בפרס ע"ש דניאל בנימיני בשנת 2006, בפרס ע"ש עדן פרטוש בשנת 2008 (שניהם מטעם משרד התרבות והספורט) ובפרס שרת התרבות לשנת 2009 על פעילותו לביצוע מוזיקה עכשווית ישראלית.

אנסמבל מיתר משמש כאנסמבל הבית של האקדמיה למוסיקה ולמחול בירושלים ושל הקונסרבטוריון הישראלי למוזיקה תל אביב.

קישורים חיצוניים 
 

 
 אינטרמצו עם אריק: מיתר באתר YouTube

הרכבים קאמריים ישראליים
מוזיקה של המאה ה-20